text: Alpetoppen er nået – nu venter jobbet
  30 juni 2017 kl. 14.27
  For tredje år i træk har unge ledige fra Vejle nået toppen af Alpe D’Huez på cykel. En sejr, der skal skubbe dem i job eller uddannelse.
  Efter ti dages ridt i sadlen på cykel er 15 unge fra Vejle Kommune nu nået deres mål. Toppen af Alpe D’ Huez i Frankrig.
  De unge er med i projektet "Jeg vil – jeg kan", hvor de siden efteråret har skiftet mellem virksomhedspraktik og cykeltræning. Den daglige træning og den afsluttende 1500 km lange tur til toppen af Alpe D’Huez skal give de unge selvsikkerhed og styrke dem til at komme i job eller uddannelse.
  - De har jo påbegyndt et stort projekt og taget det lange seje træk uden at give op, da det blev rigtig hårdt. Så nu ved de, at de kan. Og det kan være den erfaring, der gør, at de f.eks. ikke falder fra deres uddannelse i trælse perioder, siger Christoffer Melson (V), som er formand for Vejle Kommunes arbejdsmarkedsudvalg, i en pressemeddelse.
  Projektet bliver evalueret til efteråret, hvor det skal vise sig, hvad de unge har fået ud af projektet.
  